Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    513

от     24 юни     2016 година

ЗА одобряване на законопроект

На основание чл. 87, ал. 1 от Конституцията на Република България и чл. 8, ал. 4, т. 1 и ал. 5 от Устройствения правилник на Министерския съвет и на неговата администрация

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за здравното осигуряване. 
2. Предлага на Народното събрание да разгледа и приеме законопроекта по т. 1.
3. Министърът на здравеопазването да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Бойко Борисов

ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Веселин Даков
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/ 

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на Закона за здравното осигуряване

(Обн., ДВ, бр. 70 от 1998 г.; изм. и доп., бр. 93 и 153 от 1998 г., бр. 62, 65, 67, 69, 110 и 113 от 1999 г., бр.  1 и 64 от 2000 г., бр. 41 от 2001 г., бр. 1, 54, 74, 107, 112, 119 и 120 от 2002 г., бр. 8, 50, 107 и 114 от 2003 г., бр. 28, 38, 49, 70, 85 и 111 от 2004 г., бр. 39, 45, 76, 99, 102, 103 и 105 от 2005 г., бр. 17, 18, 30, 33, 34, 59, 80, 95 и 105 от 2006 г., бр. 11 от 2007 г.; Решение № 3 от 2007 г. на Конституционния съд - бр. 26 от 2007 г.; бр. 31, 46, 53, 59, 97, 100 и 113 от 2007 г., бр. 37, 71 и 110 от 2008 г., бр. 35, 41, 42, 93, 99 и 101 от 2009 г., бр. 19, 26, 43, 49, 58, 59, 62, 96, 97, 98 и 100 от 2010 г., бр. 9, 60, 99 и 100 от 2011 г., бр. 38, 60, 94, 101 и 102 от 2012 г., 
бр. 4, 15, 20, 23 и 106 от 2013 г., бр. 1, 18, 35, 53, 54 и 107 от 2014 г., бр. 12, 48, 54, 61, 72, 79, 98 и 102 от 2015 г. и Решение № 3 от 2016 г. на Конституционния съд - бр. 20 от 2016 г.) 

§ 1. В чл. 45 ал. 2 се изменя така:
„(2) Медицинската помощ по ал. 1 т. 1-6, 8-10, 13 и 14 се определя като пакет, гарантиран от бюджета на НЗОК. Пакетът се разделя на основен и допълнителен и се определя с наредба на министъра на здравеопазването, като се актуализира при необходимост веднъж годишно в срок до 31 октомври на съответната година.“
§ 2. Създава се чл. 45а:
“Чл. 45а. (1) Медицинската помощ, включена в пакета дейности, гарантиран от бюджета на НЗОК, се определя като основен и допълнителен пакет по чл. 45, ал. 2 в зависимост от необходимостта:
1. от осъществяване незабавно или от планиране за изпълнение в съответствие със стадия, развитието, тежестта и остротата на съответното заболяване и състояние;
2. от осигуряване на здравна закрила на рискови групи, както следва:
а) деца, бременни и родилки;

б) лица със заболявания и състояния, които могат да доведат до смърт или тежки необратими функционални увреждания на жизненозначими органи и системи.
(2) В съответствие с ал. 1 основният пакет по чл. 45, ал. 2 включва медицински дейности, свързани с:
1. промоция, профилактика и ранно откриване на заболявания;
2. диагностика и лечение на лица със спешни състояния извън обхвата на чл. 82, ал. 1, т. 1 от Закона за здравето;
3. диагностика и лечение на остри или внезапно възникнали заболявания или състояния;
4. диагностика и лечение на травми и отравяния извън случаите по т. 2 и 3;
5. диагностика и лечение на заболявания и състояния при деца, бременни и родилки;
6. диагностика и лечение на онкологични, сърдечно-съдови и инфекциозни заболявания;
7. диагностика и лечение на заболявания и състояния при трансплантирани пациенти;
8. диагностика и лечение на всички състояния, възникнали в резултат на внезапно настъпила промяна в хода на съществуващо диагностицирано или хронично заболяване, при които отлагането на лечението може да доведе до влошаване на състоянието и/или развитието на заболяването, както и продължително лечение след острата фаза на заболяването;
9. диагностика и лечение на дентални заболявания при спешни състояния.
(3) В съответствие с ал. 1 допълнителният пакет по чл. 45, ал. 2 включва лечение на диагностицирани заболявания или състояния, които не водят до непосредствена заплаха за живота или трайно увреждане на здравето и при които медицинските дейности могат да бъдат планирани във времето без опасност от влошаване на състоянието и степента или стадия на развитие на болестта.
(4) Планирането на медицинските дейности, включени в допълнителния пакет, се осъществява за всяко конкретно здравноосигурено лице след изпълнение на следните изисквания:
1. поставяне на диагноза;
2. обективна медицинска оценка на здравословното състояние на пациента, на историята и вероятното развитие на заболяването; 
3. предоставяне на здравноосигуреното лице на достъпна информация относно сроковете за планов прием, която дава възможност за вземането на информирано решение от здравноосигуреното лице.
(5) Максималните срокове, в които се осигурява медицинската помощ от допълнителния пакет, се определят в наредбата по чл. 45, ал. 2 и не могат да водят до опасност от влошаване на здравословното състояние на здравноосигурените лица.
(6) Предоставянето на медицинската помощ от основния и допълнителния пакет се извършва при гарантиране на достъп до медицински дейности в условията на прогресивно задоволяване на потребностите съобразно ефективността, медицинската целесъобразност и наличния ресурс.“ 

Преходни и заключителни разпоредби

§ 3. В Закона за здравето (обн., ДВ, бр. 70 от 2004 г.; изм. и доп., бр. 46, 76, 85, 88, 94 и 103 от 2005 г., бр. 18, 30, 34, 59, 71, 75, 81, 95 и 102 от 
2006 г., бр. 31, 41, 46, 59, 82 и 95 от 2007 г., бр. 13, 102 и 110 от 2008 г., бр. 36, 41, 74, 82, 93, 99 и 101 от 2009 г., бр. 41, 42, 50, 59, 62, 98 и 100 от 2010 г., бр. 8, 9, 45 и 60 от 2011 г., бр. 38, 40, 54, 60, 82, 101 и 102 от 2012 г., бр. 15, 30, 66, 68, 99, 104 и 106 от 2013 г., бр. 1, 98 и 107 от 2014 г., бр. 9, 72, 80 и 102 от 2015 г. и бр. 17 и 27 от 2016 г.), в чл. 120, ал. 1 се правят следните изменения и допълнения:
1.	Създава се нова т. 2:
„2. подпомагане на процеса на наблюдение и лечение на деца с хронични заболявания, назначено от лекар от лечебно заведение, което осъществява диспансерно наблюдение на съответното хронично заболяване, посочено в наредбата по чл. 30, ал. 3;”.
2.	Досегашните т. 2–6 стават съответно т. 3–7.

§ 4. До определяне на основен и допълнителен пакет съгласно 
чл. 45, ал. 2 и чл. 45а се прилага основният пакет, действащ към влизането в сила на този закон.
§ 5. Параграфи 1, 2 и 4 влизат в сила от 1 април 2017 г.

Законът е приет от 43-ото Народно събрание на …………………… 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

М  О  Т  И  В  И

към проекта на Закон за изменение и допълнение на 
Закона за здравното осигуряване

Със законопроекта се регламентира обособяването на основен и допълнителен пакет на медицинската помощ, гарантирана от бюджета на Националната здравноосигурителна каса, в съответствие с Националната здравна стратегия, приета с Решение на Народното събрание от 17 декември 2015 г. (ДВ, бр. 101 от 2015 г.), Концепция „Цели за здраве 2020“ и Решение № 3 на Конституционния съд на Република България по конституционно дело 
№ 6 от 2015 г. 
Законопроектът въвежда характеристиките на основния и допълнителния пакет, както и принципите и критериите, по които те се разделят в зависимост от необходимостта лечението да се осъществява незабавно или да може за бъде планирано за изпълнение в съответствие със стадия, развитието, тежестта и остротата на съответното заболяване или състояние. Предвидено е осигуряване на специална закрила на определени рискови групи – деца, бременни и родилки, както и лица със заболявания, които могат да доведат до смърт или тежки необратими функционални увреждания на жизненозначими органи и системи.
При разработването на критериите за обособяване на пакетите са спазени принципните постановки, заложени в приетата от Министерски съвет  Концепция „Цели за здраве 2020“, която определя необходимостта действащите в момента механизми за заплащане на здравни дейности чрез системата на задължителното здравно осигуряване да бъдат преразгледани в контекста на определените национални здравни цели чрез въвеждане на основен пакет здравни дейности, заплащани от НЗОК, насочен към профилактика,  диагностика и лечение на основните заболявания и състояния, причиняващи смърт и загуба на работоспособността, детско и майчино здраве, и допълнителен пакет здравни дейности, заплащани от НЗОК, позволяващ планиране на дейността, съответно на финансирането.
Формирането на основен и допълнителен пакет здравни дейности, заплащани от НЗОК, цели да прецизира медицинската помощ, закупувана от НЗОК, в зависимост от социалната значимост на заболяванията и оптимално необходимото време за тяхното лечение.
Според законопроекта в основния пакет се включват медицински дейности, свързани с промоция, профилактика и ранно откриване на заболявания.
Включването в основния пакет първична медицинска помощ на промотивни и профилактични дейности е израз на политиката, заложена в приетата Концепция „Цели за здраве 2020“ за развитието на промоцията на здравето и профилактиката на заболяванията като особено важни елементи на общественото здравеопазване и по-нататъшното развитие на първичната здравна помощ като ключов, стратегически метод за ефективно предоставяне на тези услуги. 
В основния пакет здравни дейности са включени и медицински дейности, свързани с диагностика и лечение на лица със състояния, пряко застрашаващи живота, при които медицинската помощ следва да бъде оказана незабавно - спешни състояния, остри или внезапно възникнали заболявания или състояния, травми и отравяния. 
Друга група заболявания и състояния, включена в основния пакет, са всички заболявания и състояния при деца, бременни и родилки, като част от последователната политика за специфична здравна закрила и гарантиране на достъпа до детско и майчино здравеопазване.
В съответствие с поставените национални приоритети и цели за подобряване на здравето на българските граждани чрез подобряване на диагностиката и лечението на заболяванията, които най-често водят до смърт и  трайно увреждане на здравето, в основния пакет са включени медицинските дейности, свързани с диагностиката и лечението на онкологични, сърдечно-съдови и инфекциозни заболявания.
Предвид социалната значимост и напредъка в развитието на трансплантационната дейност в основния пакет са включени и дейностите, свързани с диагностиката и лечението на заболявания и състояния при трансплантирани пациенти.
В съответствие с определените критерии за разделяне на пакетите здравни дейности в зависимост от стадия, развитието, тежестта и остротата на съответното заболяване или състояние в основния пакет са включени и всички медицински дейности, свързани с диагностиката и лечението на състояния, възникнали в резултат на внезапно настъпила промяна в хода на съществуващо диагностицирано или хронично заболяване, при които отлагането на лечението може да доведе до влошаване на състоянието и/или до развитието на заболяването, както и до продължително лечение след острата фаза на заболяването.
Диагностиката и лечението на спешни дентални заболявания също са включени в основния пакет предвид неотложния характер на тези състояния, при които медицинската помощ не може да бъде отлагана във времето.
В допълнителния пакет са включени медицинските дейности, свързани с лечение на вече диагностицирани заболявания или състояния, които не водят до непосредствена заплаха за живота или трайно увреждане на здравето и при които медицинските дейности могат да бъдат планирани във времето без опасност от влошаване на състоянието и степента или стадия на развитие на болестта. 
Планирането на медицинските дейности, включени в допълнителния пакет, се осъществява за всяко конкретно здравноосигурено лице след изпълнение на следните изисквания: поставяне на диагноза; обективна медицинска оценка на здравословното състояние на пациента, на историята и вероятното развитие на заболяването; предоставяне на здравноосигуреното лице на достъпна информация относно сроковете за планов прием, която дава възможност за вземането на информирано решение от здравноосигуреното лице. 
Проектът предвижда максималните срокове, в които се осигурява медицинската помощ от допълнителния пакет, да се определят в наредбата по чл. 45, ал. 2 и да не водят до опасност от влошаване на здравословното състояние на здравноосигурените лица.
Основната цел на разработения проект е гарантиране достъпа на всички задължително здравноосигурени лица до определени по вид и обхват медицински дейности при спазване на изискванията за своевременност, качество и непрекъснатост на диагностично-лечебния процес, при гарантиране на достъп до достатъчни по количество и качество медицински дейности в условията на ефективност и медицинска целесъобразност. 
Очакваните резултати от прилагането на закона са свързани с подобряване на своевременността на оказваната медицинска помощ в съответствие с медицински обоснован срок за предоставяне на медицинските дейности, които в дългосрочен план да доведат до реализацията на националните здравни цели, заложени в Концепцията „Цели за здраве 2020“ и насочени към устойчиво подобряване на здравните показатели на населението. 
Законопроектът е съобразен с Решение № 3 на Конституционния съд от 2016 г. Според това решение разделяне на видовете медицинска помощ, заплащана от бюджета на НЗОК, е напълно възможно да бъде направено от законодателния орган, който да уреди първичните обществени отношения с разделянето на медицинската помощ. Уредбата на разграничителните критерии следва да стане с понятията, употребявани и дефинирани в действащото законодателство. Критериите за обособяване на два различни пакета, осигурявани от бюджета на НЗОК, следва да бъдат очертани на законово ниво.
Във връзка с промените в Закона за здравното осигуряване се предлага новата уредба да замени досегашното определяне на медицинската помощ за задължително здравноосигурените лица като основен пакет, който НЗОК закупува. Необходимите финансови средства за прилагането на основния и допълнителния пакет, който НЗОК закупува, както и средствата за финансирането на основния пакет досега, са в рамките на бюджета на НЗОК за съответната календарна година. Не се налага осигуряването на допълнителен финансов ресурс за целите на основния и допълнителния пакет, тъй като с тях не се предвижда въвеждането на нови дейности в сравнение с действащия сега основен пакет. От прилагането на нормативния акт не се очакват финансови резултати.
Със законопроекта се предлага и промяна в Закона за здравето, свързана с дейността на здравните кабинети. Създава се възможност в здравните кабинети в детските градини, училищата, домовете за деца, социалните учебно-професионални центрове и приюти за деца да се извършват дейности, свързани с подпомагане процеса на наблюдение и лечение на деца с хронични заболявания. Това е още една законова мярка за реализиране на заявените здравни цели, свързани с поставяне на приоритетно място на грижите за здравето на децата.
Предложеният проект не е свързан с правото на Европейския съюз.

МИНИСТЪР-ПРЕДСЕДАТЕЛ:

(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2016 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦЕЦКА ЦАЧЕВА

УВАЖАЕМА ГОСПОЖО ЦАЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2016 г. проект на Закон за изменение и допълнение на Закона за здравното осигуряване.
ПРИЛОЖЕНИЕ: Съгласно текста.

МИНИСТЪР-ПРЕДСЕДАТЕЛ:

  (Бойко Борисов)